Správa o príprave SR na cvičenia
krízového manažmentu NATO a EÚ v roku 2006

A. Úvod

Cvičenia krízového manažmentu NATO a EÚ slúžia predovšetkým na precvičenie systémov krízového manažmentu členských krajín NATO alebo EÚ v kontexte medzinárodných operácií krízového manažmentu, ďalej na zovšeobecnenie skúseností z prebiehajúcich operácií krízového manažmentu, na otestovanie nových postupov a metód krízového manažmentu a na zlaďovanie práce orgánov krízového riadenia v čase krízovej situácie, na ktorej odstránení sa rozhodne podieľať NATO alebo EÚ (aj spoločne).

Príprava cvičení je spojená s radom plánovacích konferencií a stretnutí, špecializovaných seminárov, školení a ďalších doplnkových akcií, ktoré je potrebné využiť v rámci odbornej prípravy personálu zapojeného do riešenia medzinárodných aspektov systému krízového manažmentu SR.

Slovenská republika sa doteraz zúčastňovala uvedených cvičení ako pozorovateľ. 

B. Informácia o priebehu cvičenia krízového manažmentu NATO – CMX 05

V dňoch 26. januára – 1. februára 2005 sa uskutočnilo cvičenie krízového manažmentu NATO CMX 05. Cvičenia sa zúčastnilo 26 členských krajín NATO a 9 partnerských krajín (Arménsko, Rakúsko, Azerbajdžan, Chorvátsko, Fínsko, Írsko, Švédsko, Švajčiarsko, Macedónsko). Slovenská republika sa cvičenia zúčastnila po prvýkrát ako člen NATO.

Cieľom cvičenia bolo preveriť funkčnosť a efektívnosť existujúcich a predpokladaných mechanizmov konzultácií, rozhodovania a súčinnosti krízového manažmentu NATO na nadnárodnej a národnej úrovni.

Za SR sa na priebehu cvičenia podieľali zástupcovia MZV SR, MO SR, vrátane VOS a GŠ OS SR, MV SR, ÚV SR, NBÚ SR, SIS, SŠHR SR a Stálej delegácie SR pri NATO.

V priebehu cvičenia CMX 05 sa opätovne prejavili problémy prejavujúce sa v doterajšej účasti SR na uvedených cvičeniach spojené najmä s nedoriešením systému riadenia krízového manažmentu SR na vrcholovej úrovni, v systémoch prenosu utajovaných informácií (napr. technické problémy so systémom Cronos/ACCIS), v nedostatkoch jazykovej a odbornej pripravenosti personálu. O tomto už informoval materiál „Informácia o príprave cvičení krízového manažmentu NATO a EÚ v roku 2005 a skúsenosti z predchádzajúcich cvičení,“ prerokovaný v Bezpečnostnej rade SR v júli 2004. 

Úlohy cvičenia (až na časť CMX 05 Bratislava, ktorá bola MV SR pripravená na dobrej úrovni a skúsenosti boli vyhodnotené zvlášť) v podmienkach SR boli splnené s nedostatkami v dôsledku vyššie zmienených problémov.

V nadväznosti na skúsenosti z cvičenia CMX 05 a predchádzajúcich cvičení je nevyhnutné pre adekvátnu a efektívnu prípravu SR na cvičenia krízového manažmentu NATO a EÚ zabezpečiť najmä: 
•	aby sa jednotlivé rezorty a relevantné inštitúcie v rámci svojich kompetencií zúčastňovali uvedených cvičení v závislosti od námetov cvičenia a vysielali svojich ľudí na plánovacie konferencie a do cvičiacich prvkov v EÚ a NATO a na to si plánovali zodpovedajúce finančné prostriedky v svojich rozpočtoch;
•	aby sa rozšírilo zapojenie rezortov a organizácií do cvičení krízového manažmentu tak, aby boli precvičené viaceré dimenzie krízového manažmentu vo vzťahu k medzinárodnej kríze, ale aj aspekty vnútorných krízových situácií (rozvíjanie aspektov cvičenia CMX 05 Bratislava);
•	aby sa do cvičení krízového manažmentu zapájali tie štruktúry krízového manažmentu SR, ktoré by boli aktivované a pracovali pri skutočnom riešení krízovej situácie vo svete s účasťou SR;
•	aby účastníci plánovacích konferencií mali zodpovedajúce previerky (napr. cvičenia NATO do stupňa Tajné, v rámci cvičení EÚ zatiaľ postačovala úroveň Vyhradené, je však predpoklad, že náročnosť na certifikáciu osôb bude narastať), ovládali cudzie jazyky tak, aby dokázali študovať originálne dokumenty (najmä v angličtine, v menšej miere vo francúzštine) bez potreby prekladu do slovenského jazyka.

C. Cvičenia krízového manažmentu NATO a EÚ plánované v roku 2006

 C.1. Cvičenie krízového manažmentu NATO (pod označením CMX 06);
 C.2. Cvičenie krízového manažmentu Európskej únie (pod označením CME 06);
 C.3. Veliteľsko-štábne cvičenie Európskej únie (pod označením MILEX 06 – CPX).

C.1. Cvičenie krízového manažmentu NATO - CMX 06

Cvičenie CMX 06 sa uskutoční v prvej polovici marca 2006 (7 dní). Cieľom bude precvičiť existujúce a rozvíjajúce sa procedúry, opatrenia a postupy krízového manažmentu súvisiace s konzultáciami a rozhodovaním NATO v čase krízy, s využitím zodpovedajúcich operačných skúseností s cieľom udržania a zlepšenia schopnosti aliancie zvládnuť krízu. Cvičenie bude riadiť generálny tajomník NATO. Zúčastnia sa ho štáby v hlavných mestách členských štátov NATO, veliteľstvo NATO (delegácie členských štátov, Medzinárodný štáb/Medzinárodný vojenský štáb, výbory) a strategické veliteľstvá s priamo podriadenými veliteľstvami. Za SR sa predpokladá účasť zástupcov MO SR do stupňa GŠ OS SR, MZV SR, MV SR, Kancelárie BR SR, SIS a SŠHR SR. Cvičenia sa zúčastnia pozorovatelia z EÚ, OSN a OBSE, ako aj zástupcovia partnerských krajín (vrátane Ruskej federácie a Ukrajiny).

Plánovanie cvičenia CMX 06 sa uskutoční na štyroch plánovacích konferenciách:
Prvá plánovacia konferencia sa uskutočnila v dňoch 19. až 26. 4 2005 v Kodani (Dánsko). Cieľom bolo prediskutovať návrh špecifikácie cvičenia, parametrov cvičenia, vypracovať scenár a posúdiť historický vývoj pred cvičením.
Hlavná plánovacia konferencia sa uskutočnila v dňoch 15. až 21. 6. 2005 v Amsterdame, (Holandsko) s cieľom ďalej rozpracovať špecifikáciu a scenár cvičenia (s dôrazom na históriu udalostí pred cvičením), a začať práce na vypracovaní inštrukcií pre riadiaci štáb.
Druhá hlavná plánovacia konferencia sa uskutoční v dňoch 7. až 14. 9. 2005 v Miami (USA). Jej cieľom bude skoordinovať udalosti pred cvičením medzi jednotlivými syndikátmi, vypracovať priebeh udalostí cez cvičenie a spracovať inštrukcie pre riadiaci štáb. 
Záverečná plánovacia konferencia sa uskutoční v dňoch 8. až 15. 11. v Aténach (Grécko).

V prípravnom období cvičenia CMX 06 sa tiež odporúča, aby MV SR na základe skúseností z cvičenia CMX 05 Bratislava v súčinnosti s ďalšími rezortmi vypracovalo scenár a v priebehu cvičenia CMX 06 zabezpečilo precvičenie riadiacich a výkonných prvkov orgánov krízového riadenia SR.
V nadväznosti na rozsah a ciele tohto cvičenia, ako aj v súlade s požiadavkou NATO vyjadrenou na Prvej plánovacej konferencii CMX 06 v Dánsku, bude na území SR precvičená krízová situácia, ktorá vznikne narušením životne dôležitých prvkov kritickej infraštruktúry spôsobenej teroristickým útokom na Transformovňu 400/110 kV Križovany n/Dudváhom.

C.2. Cvičenie krízového manažmentu Európskej únie - CME 06

Cvičenie krízového manažmentu s označením CME 06 sa má uskutočniť v mesiacoch september - október 2006. Má byť zamerané na precvičenie vojenských a civilných inštrumentov EÚ v koordinácii a spolupráci s OSN. Pozornosť sa bude sústreďovať na precvičenie procesu krízového plánovania EÚ a preskúšanie postupov krízového manažmentu v kontexte rýchleho reagovania a predovšetkým v kontexte uplatnenia koncepcie Bojových skupín. 

Podľa aktuálnych informácií predbežné plánovacie stretnutie pre cvičenie CME 06 sa uskutoční v Bruseli v mesiaci júni 2005 v spojitosti s diskusiou o výsledkoch cvičnej štúdie o aspektoch spolupráce krízového manažmentu EÚ a OSN. Prvé plánovacie stretnutie v Bruseli pre cvičenie CME 06 sa pripravuje na mesiac september 2005.

C.3. Veliteľsko-štábne cvičenie Európskej únie MILEX 06 - CPX

Vojenské cvičenie EÚ s označením MILEX 06 – CPX je zamerané na interakciu operačného veliteľstva EÚ (EU Operational Headquarters – OHQ), ktoré bude predstavovať veliteľstvo síl NATO v Európe (SHAPE) a veliteľstvo síl Európskej únie (EU Force Headquarters – FHQ) v operácii vedenej EÚ s využitím síl a prostriedkov NATO. Podľa plánu sa má cvičenie uskutočniť v prvej polovici roka 2006, ale je snaha niektorých členských štátov EÚ presunúť jeho konanie na druhý polrok 2006.

Cvičenia sa majú zúčastniť štáby na strategickej úrovni (veliteľstvá ozbrojených síl členských štátov EÚ, generálne štáby). Za SR sa zúčastní vojenská časť Stáleho zastúpenia SR pri EÚ v Bruseli a zástupcovia GŠ OS SR. 

D. Rámcový výhľad cvičení Európskej únie na roky 2007 - 2010

Rok 2007
a) Spoločné cvičenie krízového manažmentu EÚ a NATO CME/CMX 07 – zamerané na interakciu EÚ a NATO na politicko-vojenskej úrovni; v rámci EÚ sa budú precvičovať aspekty využitia civilných a vojenských inštrumentov a ich koordinácia.
b) Vojenské cvičenie MILEX 07 - CPX – zamerané na interakciu operačného veliteľstva EÚ (OHQ) a veliteľstva síl EÚ (FHQ) v operácii vedenej EÚ bez využitia síl a prostriedkov NATO. 

Rok 2008
a) Cvičenie krízového manažmentu EÚ CME 08 – zamerané na precvičenie civilných a vojenských inštrumentov bez využitia síl a prostriedkov NATO.
b) Vojenské cvičenie MILEX 08 - CPX – zamerané na interakciu operačného veliteľstva EÚ (OHQ) a veliteľstva síl EÚ (FHQ) v operácii vedenej EÚ.

Rok 2009
a) Cvičenie krízového manažmentu EÚ CME 09 – zamerané na civilné a vojenské inštrumenty bez využitia (alebo s využitím) síl a prostriedkov NATO.
b) Vojenské cvičenie MILEX 09 - CPX – zamerané na interakciu operačného veliteľstva EÚ (OHQ) a veliteľstva síl EÚ (FHQ) v operácii vedenej EÚ.

Rok 2010
a) Spoločné cvičenie krízového manažmentu EÚ CME 10 (CME/CMX) – zamerané na súčinnosť orgánov krízového manažmentu EÚ a NATO.
b) Vojenské cvičenie MILEX 10 – CPX – zamerané na interakciu operačného veliteľstva EÚ (OHQ) a veliteľstva síl EÚ (FHQ) v operácii vedenej EÚ.